Amerikalik olimlar saraton hujayralarini nobud qiluvchi molekula yaratdi

AQShning Men shtati olimlari saraton xastaligi davosini topgani haqida xabar bermoqda. Bu haqda Reuters agentligi xabar qiladi. Jekson labaratoriyasida yaratilgan yangi molekula sichqonlar organizmiga tushgach, zararli hujayralarni topib, ularni yo‘q qilishga xizmat qiladi. Bu jarayonda sog‘lom hujayralarga ziyon yetmaydi.

“Bir necha yillar davomida biz saraton hujayralari genetikasida genetik tadqiqotlarni o‘tkazib keldik. Mazkur jarayonda biz saraton hujayralari o‘z-o‘zini nobud qilishiga yordam beruvchi gen dasturini topdik”, – deydi professor Kevin Mills.

Olimlarning qayd etishicha, yaratilgan molekula xastalikka qarshi keng qo‘llaniluvchi kimyoviy davolashga qaraganda ancha xavfsiz bo‘lib, u leykemiya va boshqa turdagi saraton kasalliklarini oldini olishga yordam beradi. Molekula organizmga kirgach, saraton hujayralari mutatsiya jarayoniga xalal beradi va oxir-oqibat ularning nobud bo‘lishiga olib keladi.
Agar bemorlar bilan o‘tkaziladigan tadqiqotlar muvaffaqiyatli yakunlansa, molekula saratonni davolashda yangi davrni boshlab berishi kutilmoqda.